ഇഷ്ട്ടിയാഗം

കാമ്യയാഗങ്ങളിൽ പ്രധാനമായ ഒരു വിഭാഗമാണ് **ഇഷ്ടിയാഗങ്ങൾ** . ഓരോ തരം ഫലങ്ങളെ ഉദ്ദേശിച്ചു വ്യത്യസ്ത തരം ഹോമദ്രവ്യങ്ങൾ ഉപയോഗിച്ച് ചെയ്യുന്നവയാണ് ഇഷ്ടിയാഗങ്ങൾ . ഹോമദ്രവ്യങ്ങളെ **ചരു**  എന്ന് പറയുന്നു . പലതരം ഇഷ്ടികൾ പുരാണപ്രസിദ്ധങ്ങളാണ് . ദശരഥമഹാരാജാവ് പുത്രസിദ്ധിക്കായി നടത്തിയ **പുത്രകാമേഷ്ടി** യാഗം ഇതുപോലൊരു ഇഷ്ടിയാണ് . ഇഷ്ടി എന്നാൽ കാമന എന്നർത്ഥം . *കാമന* എന്ന വാക്കിനു *ഇഷ്ടം* എന്ന വാക്കുമായി സാമ്യതയുണ്ടല്ലോ ?. അതിനാൽ സാധിക്കേണ്ടവയാണ് ഇഷ്ടങ്ങൾ . ഇഷ്ടസിദ്ധിക്കായി ഇഷ്ടികൾ അനുഷ്ഠിക്കുന്നു എന്ന് പറഞ്ഞാലും തെറ്റില്ല . ഭൂമി അഥവാ രാജ്യം  അധീനമാക്കൽ , രാജ്യത്ത് അന്നം ആവശ്യാനുസരണം ലഭിക്കാൻ , ആയുസ്സു , യശസ്സ് , യുദ്ധജയം , കീർത്തി , സമാനരിൽ ശ്രേഷ്ഠത , വിദ്യ , ശോഭ , ആഭിചാരം , രോഗശാന്തി തുടങ്ങി നിരവധിയാണ് രാജാക്കന്മാരുടെ ഇഷ്ടങ്ങൾ . അഥവാ കാമനകൾ . ഇവയുടെ സാധ്യത്തിനായി ഇഷ്ടിയാഗങ്ങൾ അനുഷ്ഠിക്കുന്നു . 

ഓരോ യാഗങ്ങൾക്കും ഓരോ **പ്രകൃതി** പറയുന്നുണ്ട് . അക്കണക്കിനു ഇഷ്ടിയാഗങ്ങളുടെ പ്രകൃതി **ദർശപൂർണ്ണമാസ**ങ്ങൾ ആണ് . ദർശം = കറുത്ത വാവ് , പൂർണ്ണമാസം = വെളുത്തവാവ് . ദർശപൂർണ്ണമാസേഷ്ടികൾ കാമ്യങ്ങളായും നിത്യകർമ്മങ്ങളായും അനുഷ്ഠിക്കാമെന്നു വിധിയുണ്ട് . 

## കാമ്യകർമ്മങ്ങളും നിത്യകർമ്മങ്ങളും

യാതൊരു ഫലങ്ങളും പ്രത്യേകമായി പറയപ്പെട്ടിട്ടില്ലെങ്കിലും നിത്യം അനുഷ്ഠിക്കേണ്ടവയും ഒഴിവാക്കാനാകാത്തവയുമാണ് നിത്യകർമ്മങ്ങൾ . ഇവ തെറ്റിയാൽ ദോഷമുണ്ടാവുകയും ചെയ്യും . ഉദാഹരണം *ആഗ്രയണേഷ്ടി* . വിളവെടുപ്പിനു ശേഷം പുതുതായി കൊയ്തെടുത്ത ധാന്യം ദേവതകൾക്കായി അർപ്പിക്കുന്ന ഇഷ്ടിയാണിത് . ഇന്ദ്രന് ഇത് സമർപ്പിച്ചില്ലെങ്കിൽ അദ്ദേഹം ക്രുദ്ധനായി മഴ പെയ്യിക്കില്ലെന്നും , അതിനാൽ പിന്നീട് കൃഷി നേരെചൊവ്വേ നടക്കില്ലെന്നും കരുതപ്പെടുന്നു .എപ്പോഴും ഇത് ചെയ്യേണ്ടതാകയാൽ ഇത് ഒരു **നിത്യകർമ്മം** ആണ് . 

എന്നാൽ ഇതിനൊക്കെ അപ്പുറത്തായി നന്നായി മഴ ലഭിക്കാനായി ചെയ്യുന്ന ഇഷ്ടിയാഗമാണ് *കാരീരീഷ്ടി* . ഈ യാഗം എപ്പോഴും ചെയ്യാറില്ല . മഴ ശെരിക്കു ലഭിക്കാതാകുമ്പോൾ മാത്രം ചെയ്യും . അതിനാൽ ഇത് ഒരു **കാമ്യകർമ്മം** ആണ് .

## യാഗരീതി
നിത്യകർമ്മമായി അനുഷ്ഠിക്കുന്ന ദർശപൂർണ്ണമാസങ്ങൾ പൂർണ്ണമാസേഷ്ടി കൊണ്ട് തുടങ്ങണം . ദർശേഷ്ടിയിലും പൂർണ്ണമാസേഷ്ടിയിലും രണ്ടു ദിവസം വീതം നീണ്ടു നിൽക്കുന്ന ചടങ്ങാണുള്ളത് . ദർശപൂർണ്ണമാസേഷ്ടികൾക്ക് നാല് ഋത്വിക്കുകൽ ആവശ്യമാണ് . ഇവരെ യഥാക്രമം **ഹോതാവ്** , **ബ്രഹ്മൻ** , **അധ്വര്യൂ** , **അഗ്നീധ്രൻ** ഇങ്ങനെ സംബോധന ചെയ്യുന്നു .  

*ദർശേഷ്ടിയിൽ* ഒന്നാമത്തെ ദിവസം അഗ്നികളെ തയ്യാറാക്കുക എന്നതാണ് പ്രധാനം . യജമാനൻ (യാഗം ആർക്കു വേണ്ടിയാണോ അദ്ദേഹം ) ദീക്ഷ സ്വീകരിക്കുന്നത് അപ്പോഴാണ് . ഹോമത്തിനുള്ള പാൽ കറക്കാനായി പശുക്കുട്ടിയെ മാറ്റിക്കെട്ടുന്നതും ഒന്നാമത്തെ ദിവസമാണ് . മാംസം കഴിക്കാതിരിക്കുക , നിലത്തുറങ്ങുക , ക്ഷൗരം ചെയ്യുക എന്നിവ ദീക്ഷയുടെ അംഗങ്ങളാണ് . പ്ലാശിന്റെയോ ശമീവൃക്ഷത്തിന്റെയോ കമ്പ് കൊണ്ടാണ് പശുക്കുട്ടിയെ അകറ്റുന്നത് . രണ്ടാമത്തെ ദിവസം ഹോമത്തിനുള്ള അരിക്കായി നെല്ല് കുത്തുന്നു . കുത്തിയെടുത്ത അരി തവിടു കളഞ്ഞു വേവിക്കുന്നു . അഗ്നിയെ ചിട്ടപ്പെടുത്തിയെടുക്കുന്നു . യാഗദീക്ഷക്കാരന്റെ പത്നിക്ക് **യോക്ത്രം** കെട്ടുന്നു . ഇതൊക്കെ ക്രിയയുടെ **പൂർവാംഗം** ആയി നടത്തുന്നു .തുടർന്ന് ചില പ്രധാന ക്രിയകൾ ചെയ്യുന്നു . 15 സാമിഥേനി ഋക്കുകളോടെ ചമതകൾ കത്തിച്ച് അഗ്നിയുണ്ടാക്കുന്നു . തുടർന്ന് നടത്തപ്പെടുന്നു രണ്ടു പ്രധാന ആഹൂതികൾക്കിടയിൽ യജമാനന്റെ ഗോത്രവും, പേരും ,നാട്ടുപേരും , ഗോത്രാചാര്യന്റെ പേരും എടുത്തു പറയുന്നു . അധ്വര്യൂവും അഗ്നീധ്രനും കൂടി ഹോതാവിനെ തിരഞ്ഞെടുക്കുന്നു . തുടർന്ന് **പ്രധാന ആഹൂതിയും** , **സ്വിഷ്ടകൃദാഹൂതി**യും , **ഇഡാഭക്ഷണവും** , **അന്വാഹാര്യപചനവും** നടത്തപ്പെടുന്നു . പ്രധാന ക്രിയയ്ക്കു ശേഷം പത്നിയുടെ *യോക്ത്രം* അഴിച്ചു മാറ്റുന്നു . യജമാനന്റെ **ത്രിക്രമണം** , **ദീക്ഷാ വിസർജ്ജനം** തുടങ്ങിയ ക്രിയകളോടെ ചടങ്ങു തീരുന്നു .

*പൂർണ്ണമാസേഷ്ടിയിൽ* അഗ്നിക്ക് അരികൊണ്ടുണ്ടാക്കിയ ഒരു പുരോഡാശാഹൂതിയെ തുടർന്ന് **ഉപാംശുയാഗം** എന്ന ആഹുതി ചെയ്യുന്നു . ഇത് വിഷ്ണു , പ്രജാപതി , അഗ്നി , സോമൻ തുടങ്ങിയ ഏതെങ്കിലും ഒരു ദേവതയ്ക്കു സമർപ്പിക്കും . അഗ്നിക്കും സോമനും സമർപ്പിക്കുന്ന പുരോഡാശാഹുതിയാണ് മൂന്നാമത്തെ കർമ്മം . തൈര് കൊണ്ടുള്ള അന്നം രണ്ടാമതായി ഇന്ദ്രനും , പാല് ചേർത്ത കിലാടാന്നം മൂന്നാമതായും ഇന്ദ്രന് നൽകുന്നു .

ഇഷ്ടികൾ രണ്ടിലും **പ്രയാജം** , **അനുയാജം** , **പത്നീ സംയാജം** തുടങ്ങിയ മൂന്ന് ക്രിയകൾ പൊതുവാണ്‌ . പത്നീസംയാജത്തിന് ശേഷം യജമാനന്റെ അതെ വലിപ്പമുള്ള ഒരു ദര്ഭപ്പുല്ല് കൊണ്ടുള്ള പ്രതിമ തീയിലെരിക്കുന്നു . യജമാനൻ തന്റെ ഭൗതികദേഹം ജ്ഞാനാഗ്നിയിൽ കത്തിച്ചു കളഞ്ഞതായും ദൈവിക ദേഹം പ്രാപിച്ചതായും കരുതുന്നു . ചടങ്ങുകളിൽ സംഭവിച്ച കുറവുകളെ പരിഹരിക്കാനായി **സ്വിഷ്ടകൃത** എന്ന അന്തിമ ആഹൂതി അഗ്നിയിൽ ചെയ്യുന്നു . തുടർന്ന് ഇഡാ ഭക്ഷണം എന്ന ചടങ്ങാണുള്ളത് . ആഹൂതി ചെയ്ത അന്നത്തിന്റെ ബാക്കിഭാഗം ഋത്വിക്കുകളും യജമാനനും ഭക്ഷിക്കുന്ന ചടങ്ങാണ് **ഇഡാഭക്ഷണം**. 

## അവലംബം

വർഗ്ഗം : ഹൈന്ദവം 
വർഗ്ഗം : യാഗങ്ങൾ